 NA MWANGI MUIRURI WAKULIMA wa vitunguu nchini wanaendelea kuvuna pato la juu lililoongezeka kwa asilimia 650 tangu Februari. Bei ya kilo moja ya kitunguu chekundu ilikuwa Sh20 mwezi wa Februari lakini kwa sasa ni Sh150. “Bei hiyo imekuwa ikipanda ghafla hapa nchini kutokana na uhaba mkubwa uliosababishwa na ukame na pia kujikokota kwa uagizaji kutoka nchi jirani ya Tanzania,” akasema Bw James Kimani ambaye ni mkulima katika kijiji cha Kiawara, Kaunti ya Nyeri. Bw Kimani alisema kwamba hii ndio bei ya juu zaidi ambayo inawanufaisha pakubwa wao “na ijapo sio maombi mazuri kwa wengi, upande wetu tunaona ukame umetutuza.” Uagizaji kutoka Tanzania ukiondolewe, akasema mkulima huyo, “tunaweza tukavuna pakubwa.” Baada ya ukame kukumba maeneo mengi ya nchi, wakulima wengi wa kitunguu waliokuwa wameenda hasara kubwa katika msimu wa Oktoba hadi Desemba waliogopa kupanda. “Lakini wale wachache waliothubutu kupanda katika msimu wa mvua ya Aprili hadi Juni ndio hawa sasa ambao pato limewashtua kwa utamu na wingi,” akasema. Kwa sasa, madalali wamefurika mji huo wa Kiawara ambao umejipa sifa ya kuwa makao makuu ya biashara hiyo ya vitunguu. “Huku kumejaa madalali wa hata nchi za Uganda, Rwanda na Sudan Kusini ambao wamekuja kununua vitunguu ili wakauze kwa faida. Kwa mkulima, bei ni Sh150 na hata hatuamini kwamba ni sisi tunahesabiwa pesa kiasi hicho,” akasema Bi Faith Mugure, mkulima. Malori yaliyo na usajili wa mataifa jirani yanaonekana katika barabara za Kiawara yakisaka vitunguu huku wakulima walio na ufahamu wa kukwamilia mavuno yao wakisababisha uhaba wa muda na kusukuma bei juu. “Ninyi ambao hamjui kuingia shambani kujichafua sasa fungueni mikoba yenu mtupe fidia ya kuwalimia. Ni wakati wetu sasa na hii bei naona ikitinga Sh250 kwa kilo katika wiki chache zijazo,” akasema Bw Kiago Njiraini. Hata hivyo, wakulima wengi walitoa malalamiko yao kuhusu gharama kubwa ya uzalishaji huku kwa mfano, kilo moja ya mbegu kwa sasa ikitinga Sh70,000. Ekari moja ya mimea ya kitunguu chekundu iko na uwezo wa kutoa kilo 16,000 za mavuno kwa sasa hili likiwa ni pato la Sh2.4 milioni ikilinganishwa na Sh320,000 ambazo mkulima angepata Februari. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  